David Lagercrantz

David Gunnar Fransiscus Lagercrantz (født 4. september 1962 i Solna) er en svensk journalist og forfatter. Han er blant annet kjent for å ha skrevet boken Jag är Zlatan Ibrahimović samt den fjerde boken i den såkalte Millennium-serien, Det som inte dödar oss. 


== Biografi ==
Lagercrantz vokste opp i Solna og på Drottningholm. Han studerte filosofi, religion og gikk på Journalisthögskolan i Göteborg. Han ble reporter i den svenske avisen Expressen der han dekket den tidens største kriminalsaker, blant annet et trippelmord i Åmsele, en sak han senere skildret i sin reportasjebok Änglarna i Åmsele. Han sluttet i avisen i 1993, og debuterte som forfatter fire år senere.
Lagercrantz er sønn av Olof Lagercrantz og Martina Ruin (Hans Ruins datter) og bror til skuespilleren Marika Lagercrantz. Han har tre barn og er gift med den svenske journalisten og medialederen Anne Lagercrantz.


== Forfattervirksomhet ==
David Lagercrantz debuterte i 1997 med boken Göran Kropp 8000 plus om eventyreren Göran Kropp.
Tre år senere publiserte han biografien over oppfinneren Håkan Lans, Ett svenskt geni. Han fikk sitt skjønnlitterære gjennombrudd med Syndafall i Wilmslow, en roman om den engelske matematikern Alan Turing. I Himmel över Everest skaper Lagercrantz en fiktiv skildring av katastrofen på fjellet i 1996.
I november 2011 kom Jag är Zlatan Ibrahimović. Boken bygger, ifølge Lagercrantz selv, på omkring 100 timers intervjuer med Zlatan.Boken solgte 500 000 innbundne eksemplarer alt før jul 2011. Den ble solgt til mer enn 20 land og ble i 2012 nominert til den svenske Augustprisen. Senere innrømmet han at alle sitatene i boken kom han selv på.I desember 2013 ble det kjent at Lagercrantz hadde fått i oppdrag å skrive en fjerde bok i Stieg Larssons Millennium-serie, noe som ble kritisert av mange, blant annet av Larssons samboer Eva Gabrielsson. Boken Det som inte dödar oss ble møtt av høye forventninger da den ble lansert på verdensbasis 27. august 2015. Kritiken var blandet. De utenlandske omtalene var gjennomgående mer positive enn de svenske.I august 2015 publiserte også Lagercrantz en dagbok over sitt arbeid med Salander-boken.


== Bibliografi ==


=== På svensk ===
Göran Kropp 8000 plus (1997)
Änglarna i Åmsele (1998)
Ett svenskt geni (2000, om Håkan Lans)
Stjärnfall (2001, roman)
Där gräset aldrig växer mer (2002, roman)
Underbarnets gåta (2003, roman)
Himmel över Everest (2005, roman)
Ett svenskt geni – berättelsen om Håkan Lans och kriget han startade (2006, utvidet og revidert utgave)
Syndafall i Wilmslow (2009, roman)
Jag är Zlatan Ibrahimović (2011, om Zlatan Ibrahimović)
Det som inte dödar oss (2015, fjerde boken i Millennium-serien)
Mannen som sökte sin skugga (2017, femte boken i Millennium-serien)
Hon som måste dö (2019, sjette boken i Millennium-serien)
Obscuritas (2021, første boken i Rekke og Vargas-serien)


=== På norsk ===
Jeg er Zlatan, oversatt av Sverre Knudsen m.fl., Font (2012)
Det som ikke dreper oss, oversatt av Elisabeth Bjørnson, Gyldendal (2015)
Syndefall i Wilmslow, oversatt av Elisabeth Bjørnson, Gyldendal (2016)
Mannen som jaget sin egen skygge, oversatt av Elisabeth Bjørnson, Gyldendal (2017)
Hun som må dø, oversatt av Elisabeth Bjørnson, Gyldendal (2019)
Obscuritas, oversatt av Elisabeth Bjørnson, Gyldendal (2022)


== Referanser ==


== Eksterne lenker ==
(en) Offisielt nettsted 
(en) David Lagercrantz – kategori av bilder, video eller lyd på Commons 
(en) David Lagercrantz på Internet Movie Database